Papilio tvenkinys
Papilio tvenkinys – tvenkinys Lietuvoje, Biržų rajone, 2 km į šiaurės vakarus nuo Papilio. Sudarytas užtvenkus Rovėjos upę (Apaščios intakas) 31,3 km nuo jos žiočių. Tvenkinio ilgis iš pietryčių į šiaurės vakarus – 3,5 km, plotis – iki 0,52 km. Altitudė 66,3 m. Krantai daugiausia žemi. Tvenkinys labai užžėlęs vandens augalija. Pietinis tvenkinio galas užpelkėjęs, krantai apaugę krūmynais. Vakarinėje pakrantėje stūkso Užukalnio miškas. Aplink tvenkinį plyti dirbami laukai. Užtvankos ketera yra 68,15 m aukštyje virš jūros lygio, jos ilgis 376 m, plotis 8 m. Vandens pralaida – šachtinė. Skaičiuotinis užtvankos debitas – 15,6 m³/s. Tvenkinys įrengtas 1986 m. Šalia Papilio tvenkinio įsikūrę Kubilių, Špygių, Papilio kaimai ir Papilio miestelis. Šiaurrytine pakrante eina kelias  1307  Biržai–Parovėja–Kyliškiai , tvenkinio galą skersai kerta kelias  1314  Biržai–Anglininkai–Papilys .